I.Uvod

To poročilo zajema pregled izvajanja štirih medsebojno povezanih zakonodajnih aktov, ki uvajajo socialna pravila v zvezi s cestnim prometom in sistem njihovega izvrševanja, v državah članicah. Ti zakonodajni akti so: Uredba (ES) št. 561/2006, ki uvaja pravila o času vožnje, odmorih in času počitka za poklicne voznike, Direktiva 2006/22/ES, ki določa minimalne zahteve za izvrševanje teh pravil, Uredba Sveta (EGS) 3821/85 o tahografu (nadzorni napravi), tj. glavnem orodju za preverjanje, ali vozniki upoštevajo socialna pravila, in Direktiva 2002/15/ES, ki določa dopolnilne določbe o urejanju delovnega časa oseb, ki opravljajo spremljevalne dejavnosti v cestnem prometu (v nadaljnjem besedilu: direktiva o delovnem času cestnih prevoznikov). Komisija trenutno pregleduje Uredbo (ES) št. 561/2006 in namerava v letu 2017 v okviru pobude za cestni promet podati predlog za ciljno usmerjeno revizijo.

V členu 17 Uredbe (ES) št. 561/2006 se zahteva, naj države članice vsaki dve leti Komisiji sporočijo potrebne podatke in ji tako omogočijo pripravo poročila o izvajanju navedene uredbe in razvoju na zadevnih področjih. Člen 13 Direktive 2002/15/ES določa, da bi morale države članice Komisiji poročati o izvajanju navedene direktive in pri tem navesti stališča socialnih partnerjev. Poročili o izvajanju Direktive 2002/15/ES in Uredbe (ES) št. 561/2006 se lahko predložita v enem dokumentu, saj oba zakonodajna akta zajemata enako dvoletno obdobje poročanja in uvajata dopolnilna pravila za poklicne voznike, ki prevažajo blago ali potnike.

To poročilo zajema obdobje od 1. januarja 2013 do 31. decembra 2014. Temelji predvsem na nacionalnih poročilih, ki jih je bilo treba predložiti najpozneje do 30. septembra 2015. Cilj poročila je zagotoviti pregled nad tem, kako so države članice izvajale navedene zakonodajne akte, in izpostaviti ključne izzive v zvezi z izvrševanjem in uporabo veljavnih pravil. Poročilo vsebuje kvantitativne in kvalitativne podatke o preverjanjih na cestah in v prostorih podjetij ter o ugotovljenih kršitvah, zajema pa tudi informacije o izvajanju direktive o delovnem času cestnih prevoznikov. Poročilo Komisije je dopolnjeno z delovnim dokumentom služb Komisije, ki vsebuje dodatne informacije o kaznih, sodelovanju med državami članicami, pripombe organov za izvrševanje in podrobne statistične podatke.

Poročilo je razdeljeno v štiri oddelke, ki zajemajo različne vidike izvajanja socialne zakonodaje. V oddelku I sta povzeti kakovost predloženih nacionalnih podatkov in pravočasnost njihove predložitve. V oddelku II je predstavljena celovita analiza nacionalnih kvantitativnih podatkov o opravljenih preverjanjih in ugotovljenih kršitvah, v oddelku III pa je opisno ponazorjeno izvajanje Direktive 2002/15/ES v državah članicah. V oddelku IV so zajete glavne sklepne ugotovitve.

Cilji in ključne določbe socialne zakonodaje na področju cestnega prometa ter drugi vidiki in podrobni statistični podatki v zvezi z rezultati opravljenih preverjanj so opisani v delovnem dokumentu služb Komisije, ki je priložen temu poročilu.

Predložitev podatkov

Nacionalna poročila o izvajanju določb Direktive 2002/15/ES in Uredbe (ES) št. 561/2006 je treba predložiti na standardnem obrazcu, kot določa Odločba Komisije 2009/810/ES. Ta standardni obrazec združuje zahteve glede poročanja iz obeh navedenih zakonodajnih aktov, njegova interaktivna oblika poročanja pa omogoča zbiranje kvantitativnih in kvalitativnih podatkov, ključnih za to poročilo.

Komisija ugotavlja, da sta bili kakovost nacionalnih poročil, ki so jih predložile države članice, in pravočasnost njihove predložitve na splošno boljši kot v prejšnjih letih. To velja zlasti za podatke o izvajanju Uredbe (ES) št. 561/2005. Še vedno pa se spodbujajo nadaljnje izboljšave glede nacionalnih postopkov zbiranja podatkov. Podrobnejši opis predložitve podatkov je vključen v delovni dokument služb Komisije, ki je priložen temu poročilu (v nadaljnjem besedilu: priloženi dokument).

Poleg tega so države članice Komisijo obvestile o izjemah, odobrenih s področja uporabe določb o času vožnje, odmorih in času počitka v skladu s členom 13 Uredbe (ES) št. 561/2006. Posodobljeni seznam izjem je naveden v priloženem dokumentu, na voljo pa je tudi na spletišču Komisije.

II.Analiza podatkov o izvajanju Uredbe (ES) št. 561/2006

1. Preverjanja

V skladu s členom 2 Direktive 2006/22/ES bi morale države članice organizirati sistem primernih in rednih preverjanj na cesti in v prostorih podjetij vseh vrst prevoza. Ta preverjanja bi morala vsako leto zajemati obsežen in reprezentativen delež voznega osebja, voznikov, podjetij in vozil. V odstavku 3 člena 2 je določeno, da bi moralo minimalno število preverjanj v letih 2013 in 2014 zajeti vsaj 3 % delovnih dni voznikov vozil, za katere velja Uredba (ES) št. 561/2006.

Graf 1: Skupno število preverjenih delovnih dni po državah članicah

Graf 1 prikazuje število delovnih dni, preverjenih v posamezni državi članici v sedanjem in preteklih obdobjih poročanja. V povprečju se je skupno število preverjenih delovnih dni v EU zmanjšalo za 4,8 %, in sicer s 158,6 milijona preverjenih delovnih dni na 151 milijonov. Poleg tega je treba opozoriti, da so bili v to obdobje poročanja prvič vključeni tudi podatki s Hrvaške, zaradi česar se je število preverjenih delovnih dni povečalo za 0,5 milijona.

Čeprav skupno število preverjanj ostaja visoko, so se številke v obdobju 2013–2014 na splošno zmanjšale. Ob natančnejši proučitvi števila dejansko preverjenih delovnih dni v primerjavi z minimalnim številom delovnih dni, ki jih je treba preveriti (graf 2), je mogoče opaziti, da je večina držav članic opravila več preverjanj, kot to zahteva Direktiva 2006/22/ES. Štiri države članice praga niso dosegle: te so Hrvaška, Litva, Nizozemska in Grčija. Prve tri navedene države članice so prag skoraj dosegle, pri Grčiji pa razlika med pragom in številom preverjanj, o katerih je poročala Grčija, ostaja precejšnja. Komisija bo zato še naprej spremljala dogajanje v teh državah članicah in bo sprejela ukrepe, pri čemer se bo začela ukvarjati z najhujšimi primeri, da se zagotovi pravilno izvajanje Direktive 2006/22/ES.

Priloženi dokument vsebuje podroben opis skladnosti s pragom.